62009CJ0123_EL
Διάδικοι
Σκεπτικό της απόφασης
Διατακτικό
Διάδικοι
Στην υπόθεση C‑123/09,
με αντικείμενο αίτηση εκδόσεως προδικαστικής αποφάσεως δυνάμει του άρθρου 234 ΕΚ, που υπέβαλε το Finanzgericht München (Γερμανία) με απόφαση της 12ης Μαρτίου 2009, η οποία περιήλθε στο Δικαστήριο στις 3 Απριλίου 2009, στο πλαίσιο της δίκης
Roeckl Sporthandschuhe GmbH & Co. KG
κατά
Hauptzollamt München,
ΤΟ ΔΙΚΑΣΤΗΡΙΟ (τρίτο τμήμα),
συγκείμενο από τους K. Lenaerts, πρόεδρο τμήματος, R. Silva de Lapuerta, Γ. Αρέστη (εισηγητή), J. Malenovský και D. Šváby, δικαστές,
γενική εισαγγελέας: V. Trstenjak
γραμματέας: N. Nanchev, υπάλληλος διοικήσεως,
έχοντας υπόψη την έγγραφη διαδικασία και κατόπιν της επ’ ακροατηρίου συζητήσεως της 28ης Ιανουαρίου 2010,
λαμβάνοντας υπόψη τις παρατηρήσεις που υπέβαλαν:
– η Roeckl Sporthandschuhe GmbH & Co. KG, εκπροσωπούμενη από τους H. Kühle και U. Reimer, Steuerberater,
– η Ευρωπαϊκή Επιτροπή, εκπροσωπούμενη από τον B.‑R. Killmann και την L. Bouyon,
κατόπιν της αποφάσεως που έλαβε, αφού άκουσε τη γενική εισαγγελέα, να εκδικάσει την υπόθεση χωρίς ανάπτυξη προτάσεων,
εκδίδει την ακόλουθη
Απόφαση
Σκεπτικό της απόφασης
1. Η αίτηση έκδοσης προδικαστικής απόφασης αφορά την ερμηνεία της Συνδυασμένης Ονοματολογίας που αποτελεί το παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256, σ. 1), όπως τροποποιήθηκε με τον κανονισμό (EK) 1789/2003 της Επιτροπής, της 11ης Σεπτεμβρίου 2003 (ΕΕ L 281, σ. 1, στο εξής: ΣΟ).
2. Η αίτηση αυτή έχει υποβληθεί στο πλαίσιο ένδικης διαφοράς μεταξύ της εταιρίας Roeckl Sporthandschuhe GmbH & Co. KG (στο εξής: Roeckl) και του Hauptzollamt München (Κεντρικού Τελωνείου του Μονάχου), αντικείμενο της οποίας είναι η δασμολογική κατάταξη γαντιών ιππασίας τα οποία είναι κατασκευασμένα από πλεκτό ύφασμα με επικάλυψη πλαστικής ύλης και των οποίων το πλεκτό ύφασμα έχει υποστεί επεξεργασία, ώστε η μία του όψη να γίνει τραχιά και να επικαλυφθεί στη συνέχεια πλήρως με πλαστική ύλη, και συγκεκριμένα με αφρό από πολυουρεθάνιο.
Το νομικό πλαίσιο
Το διεθνές δίκαιο
3. Η διεθνής σύμβαση που συνήφθη στις Βρυξέλλες στις 14 Ιουνίου 1983 και εισήγαγε το εναρμονισμένο σύστημα ονοματολογίας και κωδικοποίησης των εμπορευμάτων (στο εξής: ΕΣ), καθώς και το τροποποιητικό της πρωτόκολλο της 24ης Ιουνίου 1986 (στο εξής: Σύμβαση για το ΕΣ), εγκρίθηκαν εξ ονόματος της Ευρωπαϊκής Οικονομικής Κοινότητας με την απόφαση 87/369/EΟΚ του Συμβουλίου, της 7ης Απριλίου 1987 (ΕΕ L 198, σ. 1).
4. Κατά το άρθρο 3, παράγραφος 1, της Σύμβασης για το ΕΣ, κάθε συμβαλλόμενο μέρος αναλαμβάνει τη δέσμευση να προσαρμόσει τη δασμολογική και στατιστική ονοματολογία του προς το ΕΣ, να χρησιμοποιεί όλες τις κλάσεις και διακρίσεις του συστήματος αυτού χωρίς προσθήκες ή τροποποιήσεις, καθώς και τους σχετικούς κωδικούς, και να ακολουθεί την αρίθμηση του εν λόγω συστήματος. Η ίδια αυτή διάταξη προβλέπει ότι κάθε συμβαλλόμενο μέρος αναλαμβάνει επίσης τη δέσμευση να εφαρμόζει τους γενικούς κανόνες για την ερμηνεία του ΕΣ, καθώς και όλες τις σημειώσεις των τμημάτων, κεφαλαίων και διακρίσεων του ΕΣ, και να μη μεταβάλλει το περιεχόμενο των τμημάτων, κεφαλαίων, κλάσεων και διακρίσεων του ΕΣ.
5. Το Συμβούλιο Τελωνειακής Συνεργασίας, νυν Παγκόσμιος Οργανισμός Τελωνείων (στο εξής: ΠΟΤ), το οποίο συστάθηκε με τη σύμβαση για την ίδρυση του εν λόγω συμβουλίου που συνήφθη στις Βρυξέλλες στις 15 Δεκεμβρίου 1950, εγκρίνει, υπό τις προϋποθέσεις του άρθρου 8 της Σύμβασης για το ΕΣ, τις επεξηγηματικές σημειώσεις και τις γνώμες δασμολογικής κατάταξης που συντάσσει η επιτροπή του ΕΣ, της οποίας η οργάνωση διέπεται από το άρθρο 6 της Σύμβασης αυτής. Σύμφωνα με το άρθρο 7, παράγραφος 1, της Σύμβασης για το ΕΣ, έργο της επιτροπής αυτής είναι, μεταξύ άλλων, να προτείνει τροποποιήσεις της εν λόγω Σύμβασης και να συντάσσει επεξηγηματικές σημειώσεις, γνώμες δασμολογικής κατάταξης καθώς και άλλες γνωμοδοτήσεις για την ερμηνεία του ΕΣ.
6. Κατά το σημείο VIII της επεξηγηματικής σημείωσης του ΕΣ σχετικά με τον γενικό κανόνα 3β για την ερμηνεία της ΣΟ, «το γνώρισμα που προσδίδει σε ένα προϊόν τον ουσιώδη χαρακτήρα του διαφέρει ανάλογα με το είδος του προϊόντος. Παραδείγματος χάρη, ο ουσιώδης χαρακτήρας ενός προϊόντος μπορεί να προκύπτει από το είδος της συστατικής του ύλης ή των συστατικών μερών του, από το μέγεθός τους, τον όγκο τους, το βάρος τους, την αξία τους ή τη σπουδαιότητά τους για τη χρησιμοποίηση του προϊόντος».
7. Οι γενικές παρατηρήσεις που περιλαμβάνονται στο κεφάλαιο 39 των επεξηγηματικών σημειώσεων του ΕΣ, το οποίο επιγράφεται «Πλαστικές ύλες και τεχνουργήματα από αυτές τις ύλες», προσδιορίζουν το πεδίο εφαρμογής του κεφαλαίου αυτού. Μεταξύ των προϊόντων που εμπίπτουν στο κεφάλαιο αυτό καταλέγονται και υφαντικές ύλες που συνδυάζονται με πλαστικές ύλες. Οι γενικές παρατηρήσεις σχετικά με τα προϊόντα αυτά είναι διατυπωμένες ως εξής:
«Οι επενδύσεις τοίχων ή οροφών που ανταποκρίνονται στους όρους της σημείωσης 9 του παρόντος κεφαλαίου εμπίπτουν στην κλάση 39.18. Η δασμολογική κατάταξη των πλαστικών υλών που είναι συνδυασμένες με υφαντικές ύλες πραγματοποιείται με βάση κυρίως τις διατάξεις της σημείωσης 1, στοιχείο η΄, του τμήματος XI, της σημείωσης 3 του κεφαλαίου 56 και της σημείωσης 2 του κεφαλαίου 59. Το κεφάλαιο 39 περιλαμβάνει επίσης τα ακόλουθα προϊόντα:
α) τα πιλήματα, εμποτισμένα, επιχρισμένα ή επικαλυμμένα με πλαστική ύλη ή με απανωτές στρώσεις από αυτή την ύλη, που περιέχουν κατά βάρος 50 % ή λιγότερο υφαντικές ύλες, καθώς και τα πιλήματα που είναι εξ ολοκλήρου μέσα στην πλαστική ύλη,
β) τα υφάσματα και τα μη υφασμένα υφάσματα, που είναι είτε εξ ολοκλήρου μέσα στην πλαστική ύλη είτε εντελώς επιχρισμένα ή επικαλυμμένα και στις δύο όψεις τους από αυτή την ύλη, με τον όρο ότι η επίχριση ή η επικάλυψη φαίνονται με γυμνό μάτι, με εξαίρεση, για την εφαρμογή της διάταξης αυτής, τις αλλαγές του χρώματος που προκαλούνται από αυτές τις εργασίες,
γ) τα υφάσματα, εμποτισμένα, επιχρισμένα ή επικαλυμμένα με πλαστική ύλη ή με απανωτές στρώσεις από αυτή την ύλη, που δεν μπορούν να τυλιχτούν με το χέρι, χωρίς να σχιστούν, πάνω σε κύλινδρο διαμέτρου 7 χιλιοστομέτρων, σε θερμοκρασία που περιλαμβάνεται μεταξύ 15 και 30 βαθμών Κελσίου,
δ) τα φύλλα, τις πλάκες ή τις ταινίες από κυψελώδη πλαστική ύλη που είναι συνδυασμένα με υφάσματα (όπως ορίζονται στη σημείωση 1 του κεφαλαίου 59), με πιλήματα ή μη υφασμένα υφάσματα, εφόσον η υφαντική ύλη χρησιμεύει μόνο ως υπόθεμα.
Συναφώς γίνεται δεκτό ότι χρησιμεύουν μόνο ως υπόθεμα, εφόσον έχουν τοποθετηθεί πάνω στη μία μόνο όψη των φύλλων, πλακών ή των ταινιών, οι υφαντικές ύλες χωρίς σχέδια, φυσικού χρώματος, λευκασμένες ή με ενιαίο χρωματισμό. Αντίθετα, οι υφαντικές ύλες που έχουν σχέδια ή τυπωμένα σχέδια ή έχουν υποστεί περαιτέρω επεξεργασία (π.χ. για να γίνουν τραχιές) καθώς και τα ειδικά κλωστοϋφαντουργικά προϊόντα, όπως είναι τα βελούδα, τα τούλια, οι δαντέλες και τα κλωστοϋφαντουργικά προϊόντα της κλάσης 58.11, θεωρείται ότι δεν χρησιμεύουν μόνο ως υπόθεμα, αλλά ότι έχουν και άλλη, σπουδαιότερη λειτουργία.
[…]»
Το κοινοτικό δίκαιο
8. Η ΣΟ στηρίζεται στο ΕΣ. Η ΣΟ επαναλαμβάνει τις εξαψήφιες κλάσεις και διακρίσεις του ΕΣ, ενώ το έβδομο και το όγδοο ψηφίο αποτελούν τις μόνες υποδιαιρέσεις που έχει εισαγάγει η ίδια η ΣΟ.
9. Το πρώτο μέρος της ΣΟ περιλαμβάνει ένα σύνολο προκαταρκτικών διατάξεων. Στο μέρος αυτό, υπό τον τίτλο Ι, που αφορά τους γενικούς κανόνες, το τμήμα Α, που επιγράφεται: «Γενικοί κανόνες για την ερμηνεία της Συνδυασμένης Ονοματολογίας (στο εξής: γενικοί κανόνες), ορίζει τα εξής:
«Η κατάταξη των εμπορευμάτων στη [ΣΟ] πραγματοποιείται σύμφωνα με τις παρακάτω αρχές.
1. Το κείμενο των τίτλων των τμημάτων, των κεφαλαίων ή των υποκεφαλαίων θεωρείται ότι έχει μόνον ενδεικτική αξία, δεδομένου ότι η κατάταξη καθορίζεται νόμιμα σύμφωνα με το κείμενο των κλάσεων και των σημειώσεων των τμημάτων ή των κεφαλαίων και σύμφωνα με τους παρακάτω κανόνες, εφόσον αυτοί δεν είναι αντίθετοι προς το κείμενο των εν λόγω κλάσεων και σημειώσεων.
2. [...]
β) Κάθε αναφορά σε μία ύλη μέσα σε ορισμένη κλάση καλύπτει την ύλη αυτή, είτε σε αμιγή κατάσταση είτε αναμεμειγμένη ή και συνδυασμένη με άλλες ύλες. Επίσης, κάθε αναφορά σε τεχνουργήματα από ορισμένη ύλη καλύπτει τα τεχνουργήματα που αποτελούνται εξ ολοκλήρου ή μερικώς από την ύλη αυτή. Η κατάταξη των αναμειγμένων αυτών προϊόντων ή των συνθέτων αυτών ειδών γίνεται σύμφωνα με τις αρχές που αναφέρονται στον κανόνα 3.
3. Όταν εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις, σε εφαρμογή του κανόνα 2β, ή σε κάθε άλλη περίπτωση, η κατάταξη γίνεται σύμφωνα με τα παρακάτω:
[...]
β) Τα αναμεμειγμένα προϊόντα, τα τεχνουργήματα και τα είδη που αποτελούνται από διάφορες ύλες ή προκύπτουν από τη συναρμολόγηση διαφόρων αντικειμένων, καθώς και τα εμπορεύματα που παρουσιάζονται σε σύνολα συσκευασμένα για τη λιανική πώληση, στα οποία η κατάταξη δεν μπορεί να γίνει με εφαρμογή του κανόνα 3α, κατατάσσονται σύμφωνα με την ύλη ή το είδος που δίνει σ’ αυτά τον ουσιώδη χαρακτήρα τους, όταν είναι δυνατός αυτός ο καθορισμός.
γ) Στις περιπτώσεις που η κατάταξη του εμπορεύματος δεν μπορεί να γίνει σύμφωνα με τον κανόνα 3α ή 3β, τότε αυτό κατατάσσεται στην τελευταία κατά σειρά αρίθμησης κλάση μεταξύ των κλάσεων που μπορούν έγκυρα να ληφθούν υπόψη.
[…]»
10. Το δεύτερο μέρος της ΣΟ περιλαμβάνει το τμήμα VII, το οποίο αφορά τις «Πλαστικές ύλες και τεχνουργήματα από αυτές τις ύλες· καουτσούκ και τεχνουργήματα από καουτσούκ». Το τμήμα αυτό περιλαμβάνει το κεφάλαιο 39, που επιγράφεται: «Πλαστικές ύλες και τεχνουργήματα από αυτές τις ύλες».
11. Η συμπληρωματική σημείωση του εν λόγω κεφαλαίου 39 προβλέπει τα εξής:
«Το κεφάλαιο 39 περιλαμβάνει τα είδη γαντοποιίας (τα κοινά γάντια, τα γάντια που αφήνουν γυμνές τις άκρες των δακτύλων και τα γάντια χωρίς υποδιαίρεση δακτύλων που έχουν υποδοχή μόνο για τον αντίχειρα) εμποτισμένα, επιχρισμένα ή επικαλυμμένα από κυψελώδη πλαστική ύλη υπό τον όρο ότι τα υφασμένα, πλεκτά υφάσματα, πιλήματα ή υφάσματα μη υφασμένα χρησιμεύουν μόνο ως υπόθεμα, ακόμα και αν είναι:
– κατασκευασμένα από υφασμένα, πλεκτά υφάσματα (άλλα από εκείνα της κλάσης 5903 ), πιλήματα ή υφάσματα μη υφασμένα εμποτισμένα, επιχρισμένα ή επικαλυμμένα από κυψελώδη πλαστική ύλη, ή
– κατασκευασμένα από υφασμένα, πλεκτά υφάσματα, πιλήματα ή υφάσματα μη υφασμένα μη εμποτισμένα, μη επιχρισμένα ή μη επικαλυμμένα που στη συνέχεια εμποτίζονται, επιχρίονται ή επικαλύπτονται από κυψελώδη πλαστική ύλη,
[σημείωση 3, στοιχείο γ΄, του κεφαλαίου 56 και σημείωση 2, στοιχείο α΄, σημείο 5, του κεφαλαίου 59].»
12. Η κλάση 3926 της ΣΟ περιλαμβάνει τη διάκριση 3926 20 00 και είναι διατυπωμένη ως εξής:
>lt>3
13. Το τμήμα XI της ΣΟ, που αφορά τις «Υφαντικές ύλες και τεχνουργήματα από αυτές τις ύλες», περιλαμβάνει το κεφάλαιο 56, το οποίο επιγράφεται: «Βάτες, πιλήματα και υφάσματα μη υφασμένα· νήματα ειδικά· σπάγκοι, σχοινιά και χοντρά σχοινιά· είδη σχοινοποιίας», το κεφάλαιο 59, το οποίο επιγράφεται: «Υφάσματα εμποτισμένα, επιχρισμένα ή επικαλυμμένα ή με απανωτές στρώσεις· είδη για τεχνικές χρήσεις από υφαντικές ύλες», και το κεφάλαιο 61, το οποίο επιγράφεται «Ενδύματα και συμπληρώματα του ενδύματος, πλεκτά».
14. Οι σημειώσεις του εν λόγω τμήματος XI προβλέπουν τα εξής:
«1. Το τμήμα αυτό δεν περιλαμβάνει:
[…]
η) τα υφάσματα, τα πλεκτά υφάσματα, τα πιλήματα και τα μη υφασμένα υφάσματα, εμποτισμένα, επιχρισμένα ή επικαλυμμένα με πλαστική ύλη ή με απανωτές στρώσεις από αυτή την ίδια ύλη και τα είδη από τα προϊόντα αυτά, του κεφαλαίου 39,
[…]».
15. Στο σημείο 3 των σημειώσεων του κεφαλαίου 56 του τμήματος XI της ΣΟ αναφέρονται τα εξής:
«Οι κλάσεις 5602 και 5603 καλύπτουν αντίστοιχα τα πιλήματα και τα μη υφασμένα υφάσματα, εμποτισμένα, επιχρισμένα ή επικαλυμμένα με πλαστική ύλη ή καουτσούκ ή με απανωτές στρώσεις από αυτές τις ίδιες ύλες, οποιαδήποτε και αν είναι η φύση αυτών των υλών (συμπαγής ή κυψελώδης).
Η κλάση 5603 εφαρμόζεται, επιπλέον, στα μη υφασμένα υφάσματα που περιέχουν πλαστική ύλη ή καουτσούκ ως συνδετικό.
Οι κλάσεις 5602 και 5603 δεν περιλαμβάνουν εντούτοις:
[…]
γ) τα φύλλα, πλάκες ή ταινίες από κυψελώδη πλαστική ύλη ή κυψελώδες καουτσούκ, συνδυασμένα με πίλημα ή μη υφασμένο ύφασμα, στα οποία η υφαντική ύλη χρησιμεύει μόνο ως υπόθεμα (κεφάλαια 39 ή 40).
[…]»
16. Το σημείο 2, στοιχείο α΄, των σημειώσεων του κεφαλαίου 59 του τμήματος XI της ΣΟ προβλέπει τα εξής:
«Η κλάση 5903 περιλαμβάνει:
α) Τα υφάσματα που είναι εμποτισμένα, επιχρισμένα ή επικαλυμμένα με πλαστική ύλη ή με απανωτές στρώσεις από πλαστική ύλη, οποιοδήποτε και αν είναι το βάρος κατά τετραγωνικό μέτρο και οποιαδήποτε και αν είναι η φύση της πλαστικής ύλης (συμπαγής ή κυψελώδης), με εξαίρεση:
[…]
5) τα φύλλα, πλάκες ή ταινίες από κυψελώδη πλαστική ύλη, που είναι συνδυασμένα με ύφασμα και στα οποία το ύφασμα χρησιμεύει μόνο ως υπόθεμα (κεφάλαιο 39),
[…]».
17. Οι συμπληρωματικές σημειώσεις του κεφαλαίου 61 του εν λόγω τμήματος XI έχουν ως εξής:
«[…]
3. Η κλάση 6111 και οι διακρίσεις 6116 10 20 και 6116 10 80 καλύπτουν είδη γαντοποιίας (τα κοινά γάντια, τα γάντια που αφήνουν γυμνές τις άκρες των δακτύλων και τα γάντια χωρίς υποδιαίρεση δακτύλων που έχουν υποδοχή μόνο για τον αντίχειρα) εμποτισμένα, επιχρισμένα ή επικαλυμμένα από πλαστική ύλη ή καουτσούκ ακόμα και αν είναι:
– κατασκευασμένα από πλεκτά υφάσματα εμποτισμένα, επιχρισμένα ή επικαλυμμένα από πλαστική ύλη ή καουτσούκ των κλάσεων 5903 ή 5906, ή
– κατασκευασμένα από πλεκτά υφάσματα μη εμποτισμένα, μη επιχρισμένα ή μη επικαλυμμένα που στη συνέχεια εμποτίζονται, επιχρίονται ή επικαλύπτονται από πλαστική ύλη ή καουτσούκ.
Τα κεφάλαια 39 ή 40 περιλαμβάνουν τα είδη γαντοποιίας (τα κοινά γάντια, τα γάντια που αφήνουν γυμνές τις άκρες των δακτύλων και τα γάντια χωρίς υποδιαίρεση δακτύλων που έχουν υποδοχή μόνο για τον αντίχειρα) εμποτισμένα, επιχρισμένα ή επικαλυμμένα από κυψελώδη πλαστική ύλη ή κυψελώδες καουτσούκ, έστω και εάν είναι κατασκευασμένα από πλεκτά υφάσματα μη εμποτισμένα, μη επιχρισμένα ή μη επικαλυμμένα που στη συνέχεια εμποτίζονται, επιχρίονται ή επικαλύπτονται από κυψελώδη πλαστική ύλη ή κυψελώδες καουτσούκ υπό τον όρο ότι τα πλεκτά αυτά υφάσματα χρησιμεύουν μόνο ως υπόθεμα [σημείωση 2.α.5 και σημείωση 4, τελευταία παράγραφος, του κεφαλαίου 59].»
18. Η κλάση 6116 της ΣΟ περιλαμβάνει τη διάκριση 6116 10 80 και είναι διατυπωμένη ως εξής:
>lt>4
Η διαφορά της κύριας δίκης και το προδικαστικό ερώτημα
19. Η Roeckl είναι εταιρία που εμπορεύεται γάντια, μεταξύ των οποίων περιλαμβάνονται οι δύο επίμαχοι στην υπόθεση της κύριας δίκης τύποι γαντιών ιππασίας με κωδικούς αριθμούς είδους 3301-208 και 3301-233. Αυτοί οι τύποι γαντιών κατασκευάζονται με ένα σύνθετο υλικό από πλεκτό ύφασμα και επικάλυψη πλαστικής ύλης. Για να παραχθεί το υλικό αυτό, το υπόθεμα, που αποτελείται από το πλεκτό ύφασμα, υφίσταται επεξεργασία, ώστε η μία του όψη να γίνει τραχιά, και η τραχιά αυτή όψη επικαλύπτεται τελικά πλήρως με αφρό από πολυουρεθάνιο. Η επιφάνεια του πλεκτού υφάσματος που έρχεται σε επαφή με το δέρμα αυτού που φοράει το γάντι δεν υφίσταται τέτοια επεξεργασία.
20. Στις 3 Αυγούστου 2000 η Oberfinanzdirektion Koblenz – Zolltechnische Prüfungs – und Lehranstalt (η Περιφερειακή Οικονομική Διεύθυνση της Koblenz (Ινστιτούτο Ερευνών και Εκπαίδευσης επί της Δασμολογικής Τεχνικής) χορήγησε στην προσφεύγουσα της κύριας δίκης τη δεσμευτική δασμολογική πληροφορία DE F/2113/00-1 για τον τύπο γαντιού που είχε τον κωδικό 3301-208 και κατέταξε τον τύπο αυτό γαντιού στη διάκριση 6116 10 80 της ΣΟ.
21. Η Roeckl άσκησε προσφυγή κατά της παραπάνω απόφασης, την οποία απέρριψε στις 14 Αυγούστου 2003 το Finanzgericht Rheinland-Pfalz, με το σκεπτικό κυρίως ότι το πλεκτό ύφασμα που χρησιμοποιείται για την κατασκευή του γαντιού αυτού υφίσταται περαιτέρω επεξεργασία για να γίνει τραχύ και επομένως δεν χρησιμεύει μόνο ως υπόθεμα του στρώματος πλαστικής ύλης.
22. Στις 10 Ιανουαρίου 2005 η Roeckl υπέβαλε συμπληρωματική τελωνειακή διασάφηση σε σχέση με την εκκαθάριση του Δεκεμβρίου 2004, προκειμένου να θέσει σε ελεύθερη κυκλοφορία διάφορα είδη γαντιών, μεταξύ των οποίων τα επίμαχα στην υπόθεση της κύριας δίκης γάντια, και υπήγαγε τα γάντια αυτά στη διάκριση 6116 10 80 της ΣΟ. Με βάση την παραπάνω διασάφηση, το Hauptzollamt München καθόρισε, με απόφαση για την επιβολή εισαγωγικών δασμών και φόρων της 10ης Ιανουαρίου 2005, το συνολικό ποσό των εισαγωγικών δασμών και φόρων σε 58 753,24 ευρώ. Κατά της απόφασης αυτής η Roeckl υπέβαλε στο Hauptzollamt München ένσταση, η οποία απορρίφθηκε με απόφαση της 11ης Ιανουαρίου 2006.
23. Στη συνέχεια η Roeckl άσκησε προσφυγή κατά της παραπάνω απόφασης ενώπιον του αιτούντος δικαστηρίου, ισχυριζόμενη ότι τα επίμαχα γάντια ιππασίας έπρεπε να καταταγούν στη διάκριση 3926 20 00 της ΣΟ, για τον λόγο κυρίως ότι η επεξεργασία του πλεκτού υφάσματος για να γίνει τραχύ εξυπηρετεί αποκλειστικά και μόνο την καλύτερη στερέωση της επικάλυψης από πλαστική ύλη στην επιφάνεια του κλωστοϋφαντουργικού προϊόντος, οπότε πρέπει να γίνει δεκτό ότι πρόκειται για επεξεργασία χάρη στην οποία η υφαντική ύλη καθίσταται το υπόθεμα του στρώματος πλαστικής ύλης.
24. Το αιτούν δικαστήριο, λαμβάνοντας υπόψη τα παραπάνω, θέτει το ερώτημα αν η επεξεργασία αυτή προσδίδει αυτόματα στην υφαντική ύλη και άλλη λειτουργία, πέρα από τη χρήση της ως απλού υποθέματος. Το δικαστήριο αυτό επισημαίνει ότι το συμπέρασμα αυτό είναι πάντως αμφίβολης ορθότητας, εφόσον η εν λόγω επεξεργασία χρησιμεύει απλώς για τη βελτίωση της στερέωσης της πλαστικής ύλης στην υφαντική ύλη.
25. Υπό τις συνθήκες αυτές, το Finanzgericht München αποφάσισε να αναστείλει τη διαδικασία και να υποβάλει στο Δικαστήριο το ακόλουθο προδικαστικό ερώτημα:
«Πρέπει η διάκριση 3926 2000 της [ΣΟ] να ερμηνευθεί υπό την έννοια ότι καλύπτει και τα είδη υφαντουργίας τα οποία, κατόπιν επεξεργασίας, έχουν γίνει από τη μία όψη τραχιά και έχουν επικαλυφθεί με πλαστική ύλη, αλλά δεν επιτελούν καμία άλλη λειτουργία πέρα από το να χρησιμεύουν ως υπόθεμα, ενώ η τραχιά αυτή όψη εξυπηρετεί αποκλειστικά την καλύτερη στερέωση της πλαστική ς ύλης και δεν γίνεται αισθητή από τον χρήστη του τελικού προϊόντος (βλ. επίσης την επεξηγηματική σημείωση 56.6 του [ΕΣ] σχετικά με το κεφάλαιο 39 της [ΣΟ]);»
Επί του προδικαστικού ερωτήματος
26. Το αιτούν δικαστήριο, με το ερώτημά του, θέτει κατ’ ουσία το ζήτημα αν τα γάντια ιππασίας σαν τα επίμαχα στην υπόθεση της κύριας δίκης πρέπει να καταταγούν στη διάκριση 3926 20 00 της ΣΟ ως προϊόν από πλαστική ύλη ή στη διάκριση 6116 10 80 της ΣΟ ως προϊόν από υφαντική ύλη.
27. Επισημαίνεται καταρχάς ότι, κατά πάγια νομολογία, χάριν της ασφάλειας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά τους χαρακτηριστικά και στις αντικειμενικές τους ιδιότητες, όπως αυτές ορίζονται στο κείμενο των κλάσεων της ΣΟ και των σημειώσεων των τμημάτων ή των κεφαλαίων (βλ., ιδίως, αποφάσεις της 18ης Ιουλίου 2007, C‑142/06, Olicom, Συλλογή 2007, σ. I‑6675, σκέψη 16, και της 11ης Δεκεμβρίου 2008, C-362/07 και C-363/07, Kip Europe κ.λπ., Συλλογή 2008, σ. I-9489, σκέψη 26).
28. Δεύτερον, ο προορισμός του προϊόντος μπορεί να αποτελεί αντικειμενικό κριτήριο για την κατάταξη, εφόσον είναι συμφυής με το εν λόγω προϊόν, ο συμφυής δε αυτός χαρακτήρας πρέπει να μπορεί να εκτιμάται σε συνάρτηση με τα αντικειμενικά χαρακτηριστικά και τις αντικειμενικές ιδιότητες του προϊόντος αυτού (βλ. απόφαση της 15ης Φεβρουαρίου 2007, C-183/06, RUMA, Συλλογή 2007, σ. I-1559, σκέψη 36, και προπαρατεθείσα απόφαση Olicom, σκέψη 18).
29. Τέλος, υπενθυμίζεται ότι οι σημειώσεις που προηγούνται των κεφαλαίων του Κοινού Δασμολογίου, όπως εξάλλου και οι επεξηγηματικές σημειώσεις του ΕΣ, συνιστούν σημαντικά πράγματι μέσα εξασφάλισης της ομοιόμορφης εφαρμογής του δασμολογίου αυτού και παρέχουν, ως εκ τούτου, πολύτιμα στοιχεία για την ερμηνεία του (βλ. αποφάσεις της 19ης Μαΐου 1994, C‑11/93, Siemens Nixdorf, Συλλογή 1994, σ. Ι‑1945, σκέψη 12, της 18ης Δεκεμβρίου 1997, C‑382/95, Techex, Συλλογή 1997, σ. Ι‑7363, σκέψη 12, της 19ης Οκτωβρίου 2000, C-339/98, Peacock, Συλλογή 2000, σ. I-8947, σκέψη 10, και την προπαρατεθείσα απόφαση Olicom, σκέψη 17).
30. Στην υπόθεση της κύριας δίκης επιβάλλεται η διαπίστωση ότι τα επίμαχα γάντια ιππασίας, τα οποία είναι κατασκευασμένα από πλεκτό ύφασμα με επικάλυψη πλαστικής ύλης, δεν αναφέρονται ρητά ούτε στο κείμενο των κλάσεων της ΣΟ ούτε στο κείμενο των σημειώσεων των τμημάτων ή των κεφαλαίων της.
31. Στο κείμενο της κλάσης 3926 της ΣΟ, στην οποία εμπίπτουν, κατά την Roeckl, τα επίμαχα γάντια ιππασίας, γίνεται λόγος, μεταξύ άλλων, για «άλλα τεχνουργήματα από πλαστικές ύλες και τεχνουργήματα από άλλες ύλες των κλάσεων 3901 μέχρι 3914», ενώ το κείμενο της κλάσης 6116 της ΣΟ αναφέρει, μεταξύ άλλων, τα «είδη γαντοποιίας (τα κοινά γάντια, τα γάντια που αφήνουν γυμνές τις άκρες των δακτύλων και τα γάντια χωρίς υποδιαίρεση δακτύλων που έχουν υποδοχή μόνο για τον αντίχειρα), πλεκτά». Ειδικότερα, στη διάκριση 3926 20 00 της ΣΟ εμπίπτουν τα «ενδύματα και εξαρτήματα του ενδύματος, στα οποία περιλαμβάνονται τα είδη γαντοποιίας (τα κοινά γάντια, τα γάντια που αφήνουν γυμνές τις άκρες των δακτύλων και τα γάντια χωρίς υποδιαίρεση δακτύλων που έχουν υποδοχή μόνο για τον αντίχειρα)», ενώ η διάκριση 6116 10 80 της ΣΟ, η οποία περιλαμβάνεται στην κατηγορία των πλεκτών ειδών γαντοποιίας που είναι εμποτισμένα, επιχρισμένα ή επικαλυμμένα από πλαστική ύλη ή καουτσούκ, ορίζεται αρνητικά, με τη χρήση του γενικού όρου «άλλα», έναντι της διάκρισης 6116 10 20 της ΣΟ, η οποία περιλαμβάνει τα «γάντια εμποτισμένα, επιχρισμένα ή επικαλυμμένα από καουτσούκ».
32. Κατά συνέπεια, αφού τα επίμαχα στην κύρια δίκη γάντια αποτελούνται από διαφορετικές ύλες και δεν υπάρχει καμία ειδική δασμολογική κλάση για την κατάταξή τους, η μόνη διάταξη που μπορεί να εφαρμοστεί ενόψει της δασμολογικής τους κατάταξης είναι ο γενικός κανόνας ερμηνείας 3β (βλ. συναφώς τις αποφάσεις της 21ης Ιουνίου 1988, 253/87, Sportex, Συλλογή 1988, σ. 3351, σκέψη 7, και της 26ης Οκτωβρίου 2006, C-250/05, Turbon International, Συλλογή 2006, σ. I-10531, σκέψη 20).
33. Υπενθυμίζεται συγκεκριμένα ότι ο γενικός κανόνας 3β, ο οποίος καλύπτει ακριβώς τις περιπτώσεις στις οποίες τα αγαθά μπορούν, εκ πρώτης όψεως, να καταταγούν σε δύο ή περισσότερες κλάσεις, προβλέπει ότι τα αναμειγμένα προϊόντα των οποίων η κατάταξη δεν μπορεί να γίνει με εφαρμογή του κανόνα 3α κατατάσσονται σύμφωνα με την ύλη ή το είδος που τους προσδίδει τον ουσιώδη χαρακτήρα τους, όταν είναι δυνατός αυτός ο καθορισμός. Σε αντίθετη περίπτωση, κατατάσσονται στην τελευταία κατά σειρά αρίθμησης κλάση μεταξύ των κλάσεων που μπορούν έγκυρα να ληφθούν υπόψη (βλ. προπαρατεθείσα απόφαση Kip Europe κ.λπ., σκέψη 49).
34. Όσον αφορά το ζήτημα των κριτηρίων για την κατάταξη στη ΣΟ των επίμαχων στην υπόθεση της κύριας δίκης γαντιών ιππασίας, το αιτούν δικαστήριο θέτει το ζήτημα αν η επεξεργασία της υφαντικής ύλης για να αποκτήσει τραχιά επιφάνεια μπορεί να θεωρηθεί, στο πλαίσιο της διαφοράς που έχει υποβληθεί στην κρίση του, ως επαρκές κριτήριο βάσει του οποίου να γίνει αυτόματα δεκτό ότι η επεξεργασία αυτή προσδίδει στην υφαντική ύλη και άλλη λειτουργία, πέρα από τη χρήση της ως απλού υποθέματος, πράγμα που θα είχε ως συνέπεια την κατάταξη των γαντιών αυτών στην κλάση 6116 της ΣΟ ως προϊόντος από υφαντικές ύλες.
35. Στο σημείο αυτό επιβάλλεται η παρατήρηση ότι η συμπληρωματική σημείωση 3, τελευταίο εδάφιο, του κεφαλαίου 61 της ΣΟ και η συμπληρωματική σημείωση του κεφαλαίου 39 της ΣΟ οριοθετούν το πεδίο εφαρμογής του εν λόγω κεφαλαίου 39. Το κεφάλαιο αυτό περιλαμβάνει τα είδη γαντοποιίας (τα κοινά γάντια, τα γάντια που αφήνουν γυμνές τις άκρες των δακτύλων και τα γάντια χωρίς υποδιαίρεση δακτύλων που έχουν υποδοχή μόνο για τον αντίχειρα) εμποτισμένα, επιχρισμένα ή επικαλυμμένα από κυψελώδη πλαστική ύλη, έστω και εάν είναι κατασκευασμένα από πλεκτά υφάσματα μη εμποτισμένα, μη επιχρισμένα ή μη επικαλυμμένα που στη συνέχεια εμποτίζονται, επιχρίονται ή επικαλύπτονται από κυψελώδη πλαστική ύλη, υπό τον όρο ότι τα πλεκτά αυτά υφάσματα χρησιμεύουν μόνο ως υπόθεμα. Στο ίδιο αυτό κεφάλαιο 39 εμπίπτουν επίσης τα φύλλα, οι πλάκες ή οι ταινίες από κυψελώδη πλαστική ύλη που είναι συνδυασμένα με υφάσματα (όπως ορίζονται στη σημείωση 1 του εν λόγω κεφαλαίου 59), με πιλήματα ή μη υφασμένα υφάσματα, εφόσον η υφαντική ύλη χρησιμεύει μόνο ως υπόθεμα.
36. Κατά την επεξηγηματική σημείωση του ΕΣ σχετικά με το κεφάλαιο 39 της ΣΟ, οι υφαντικές ύλες χρησιμεύουν μόνο ως υπόθεμα, εφόσον έχουν τοποθετηθεί πάνω στη μία μόνο όψη των φύλλων, πλακών ή των ταινιών αυτών και είναι χωρίς σχέδια, φυσικού χρώματος, λευκασμένες ή με ενιαίο χρωματισμό. Αντίθετα, οι υφαντικές ύλες που έχουν σχέδια ή τυπωμένα σχέδια ή έχουν υποστεί περαιτέρω επεξεργασία (π.χ. για να γίνουν τραχιές) καθώς και τα ειδικά κλωστοϋφαντουργικά προϊόντα, όπως είναι τα βελούδα, τα τούλια, οι δαντέλες και τα κλωστοϋφαντουργικά προϊόντα της κλάσης 58.11, θεωρείται ότι δεν χρησιμεύουν μόνο ως υπόθεμα, αλλά ότι έχουν και άλλη, σπουδαιότερη λειτουργία.
37. Υπενθυμίζεται ότι οι επεξηγηματικές σημειώσεις του ΕΣ συνιστούν ενδείξεις που συμβάλλουν σημαντικά στην ερμηνεία του περιεχομένου των διαφόρων κλάσεων της ΣΟ (βλ. απόφαση της 27ης Απριλίου 2006, C-15/05, Kawasaki Motors Europe, Συλλογή 2006, σ. I-3657, σκέψη 36), χωρίς πάντως να έχουν δεσμευτική νομική ισχύ (βλ. απόφαση της 11ης Ιανουαρίου 2007, C-400/05, B.A.S. Trucks, Συλλογή 2007, σ. I-311, σκέψη 28).
38. Κατά την Ευρωπαϊκή Επιτροπή, αν ληφθεί υπόψη η ρητή αναφορά των επεξηγηματικών σημειώσεων του ΕΣ σχετικά με το κεφάλαιο 39 της ΣΟ, τα κριτήρια προσδιορισμού της έννοιας του υποθέματος της υφαντικής ύλης ισχύουν αποκλειστικά και μόνο για τα προϊόντα από πλαστική ύλη που έχουν επικαλυφθεί με πλεκτό ύφασμα. Αυτό δεν συμβαίνει στην υπόθεση της κύριας δίκης, στην οποία δεν επικαλύπτει το πλεκτό ύφασμα την πλαστική ύλη, αλλά η πλαστική ύλη το πλεκτό ύφασμα, το οποίο επομένως δεν μπορεί να θεωρηθεί ως απλό υπόθεμα της πλαστικής ύλης. Εξάλλου, δεν επιτρέπεται να θεωρηθεί ως κυρίαρχο στοιχείο μεταξύ των υλικών από τα οποία συντίθενται τα επίμαχα γάντια ιππασίας ούτε το πλεκτό ύφασμα ούτε η πλαστική ύλη. Επιπλέον, το πλεκτό ύφασμα των γαντιών δεν είναι εξ ολοκλήρου μέσα στην πλαστική ύλη. Υπό τις περιστάσεις αυτές, λόγω του ιδιαίτερου τρόπου κατασκευής των γαντιών αυτών, δεν έχουν καμία χρησιμότητα τα κριτήρια που παρέχουν αφενός οι σημειώσεις της ΣΟ και αφετέρου οι επεξηγηματικές σημειώσεις του ΕΣ.
39. Ο ισχυρισμός αυτός δεν μπορεί να γίνει δεκτός. Η ερμηνεία αυτή θα είχε πράγματι ως συνέπεια, όσον αφορά προϊόντα όπως τα επίμαχα στην υπόθεση της κύριας δίκης, να μη ληφθούν υπόψη οι χρήσιμες ενδείξεις για την κατάταξή τους που παρέχονται τόσο από τη ΣΟ όσο και από το ΕΣ, με αποτέλεσμα τον περιορισμό του περιεχομένου των σημειώσεων της ΣΟ και των επεξηγηματικών σημειώσεων του ΕΣ. Συγκεκριμένα, υπενθυμίζεται ότι τόσο το κεφάλαιο 39 της ΣΟ όσο και η επεξηγηματική σημείωση του ΕΣ σχετικά με το κεφάλαιο αυτό προβλέπουν ότι εμπίπτουν στο πεδίο εφαρμογής τους τα προϊόντα που αποτελούνται από πλαστική ύλη και ύφασμα και διευκρινίζουν ότι τα προϊόντα αυτά κατατάσσονται στις πλαστικές ύλες, όταν η υφαντική ύλη συνιστά απλώς το υπόθεμα της πλαστικής ύλης. Υπό τις συνθήκες αυτές, δεν υπάρχει κανείς λόγος να μην εφαρμοστούν τα κριτήρια αυτά στα προϊόντα της υπόθεσης της κύριας δίκης.
40. Εντούτοις, η απαρίθμηση των χαρακτηριστικών του υφάσματος που προβλέπονται στην επεξηγηματική σημείωση του ΕΣ για το κεφάλαιο 39, προκειμένου το ύφασμα αυτό να θεωρηθεί ως υπόθεμα της πλαστικής ύλης, δεν έχει την έννοια ότι το άθροισμα απλώς των χαρακτηριστικών των επίμαχων γαντιών ιππασίας είναι καθαυτό κρίσιμο για την κατάταξή τους. Αντίθετα, πρέπει, όπως υπενθυμίστηκε με τη σκέψη 33 της παρούσας απόφασης, να εκτιμηθούν η γενική όψη αυτών των γαντιών ιππασίας και όλα τα χαρακτηριστικά που τους προσδίδουν τον ουσιώδη χαρακτήρα τους και να ληφθεί κυρίως υπόψη η σχετική σημασία που έχει καθένα από τα κριτήρια κατάταξής τους. Κατά συνέπεια, η επεξεργασία της υφαντικής ύλης την οποία υπέστησαν τα επίμαχα γάντια δεν μπορεί να αποτελεί το αποφασιστικό κριτήριο για την κατάταξή τους.
41. Δυνάμει του γενικού κανόνα 3β, είναι αναγκαίο, για τη δασμολογική κατάταξη ενός προϊόντος, να εξακριβωθεί ποια από τις ύλες που το συνθέτουν είναι αυτή που του προσδίδει τον ουσιώδη χαρακτήρα του, πράγμα το οποίο μπορεί να γίνει εφόσον δοθεί απάντηση στο ερώτημα αν το προϊόν, σε περίπτωση που αφαιρούνταν κάποιο συγκεκριμένο από τα συστατικά του στοιχεία, θα εξακολουθούσε να διατηρεί τις ιδιότητες που το χαρακτηρίζουν (βλ. απόφαση της 10ης Μαΐου 2001, C-288/99, VauDe Sport, Συλλογή 2001, σ. I-3683, σκέψη 25, προπαρατεθείσα απόφαση Turbon International, σκέψη 21, και απόφαση της 7ης Μαΐου 2009, C‑150/08, Siebrand, Συλλογή 2009, σ. Ι-3941, σκέψη 31).
42. Ομοίως, όπως συνάγεται από το σημείο VIII της επεξηγηματικής σημείωσης του ΕΣ σχετικά με τον γενικό κανόνα 3β, το γνώρισμα που προσδίδει σε ένα προϊόν τον ουσιώδη χαρακτήρα του μπορεί, ανάλογα με το είδος του προϊόντος, να προκύπτει από το είδος της συστατικής του ύλης ή των συστατικών μερών του, από το μέγεθός τους, τον όγκο τους, το βάρος τους, την αξία τους ή τη σπουδαιότητά τους για τη χρησιμοποίησή του.
43. Τα επίμαχα στην υπόθεση της κύριας δίκης γάντια έχουν σχεδιαστεί για να χρησιμοποιούνται στην ιππασία. Ως κύρια λειτουργία έχουν την παροχή της δυνατότητας χειρισμού των χαλιναριών και ελέγχου του αλόγου χάρη στην ενίσχυση της ευελιξίας και της αίσθησης σταθερού κρατήματος. Το στοιχείο των γαντιών που τους δίδει τη δυνατότητα να επιτελούν τη λειτουργία αυτή και το οποίο έχει σχεδιαστεί ειδικά προς τον σκοπό αυτό είναι ο αφρός από πολυουρεθάνιο, ο οποίος επικαλύπτει ολόκληρη την εξωτερική πλευρά των γαντιών αυτών και έρχεται σε επαφή με τα χαλινάρια. Η υφαντική ύλη στο εσωτερικό του γαντιού δεν μεταβάλλει ουσιαστικά τις ιδιότητες του πολυουρεθανίου αυτού, αλλά απλώς αυξάνει την αποτελεσματικότητά του, αφού ενισχύει την αίσθηση σταθερού κρατήματος και άνεσης αυτού που φοράει τα γάντια. Κατά συνέπεια, επιβάλλεται η διαπίστωση ότι αυτό που προσδίδει στα επίμαχα στην υπόθεση της κύριας δίκης γάντια ιππασίας τον ουσιώδη χαρακτήρα τους δεν είναι η υφαντική ύλη, αλλά η επικάλυψη από πολυουρεθάνιο.
44. Κατόπιν όλων των παραπάνω σκέψεων, πρέπει να δοθεί στο προδικαστικό ερώτημα η απάντηση ότι η ΣΟ πρέπει να ερμηνευθεί υπό την έννοια ότι τα γάντια ιππασίας που, όπως τα επίμαχα στην υπόθεση της κύριας δίκης, αποτελούνται από υφαντική ύλη η οποία, κατόπιν επεξεργασίας, έχει γίνει από τη μία όψη τραχιά και έχει επικαλυφθεί με πλαστική ύλη και στα οποία το υπόθεμα από υφαντική ύλη υφίσταται επεξεργασία, ώστε η μία του όψη να γίνει τραχιά, και η τραχιά αυτή όψη επικαλύπτεται στη συνέχεια πλήρως με αφρό από πολυουρεθάνιο, ο οποίος επιτελεί ουσιώδη λειτουργία για τη χρήση των γαντιών ως γαντιών ιππασίας, πρέπει να καταταγούν στη διάκριση 3926 20 00 της ΣΟ.
Επί των δικαστικών εξόδων
45. Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ’ αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.
Διατακτικό
Για τους λόγους αυτούς, το Δικαστήριο (τρίτο τμήμα) αποφαίνεται:
Η Συνδυασμένη Ονοματολογία που αποτελεί το παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο, όπως τροποποιήθηκε με τον κανονισμό (EK) 1789/2003 της Επιτροπής, της 11ης Σεπτεμβρίου 2003, πρέπει να ερμηνευθεί υπό την έννοια ότι τα γάντια ιππασίας που, όπως τα επίμαχα στην υπόθεση της κύριας δίκης, αποτελούνται από υφαντική ύλη η οποία, κατόπιν επεξεργασίας, έχει γίνει από τη μία όψη τραχιά και έχει επικαλυφθεί με πλαστική ύλη και στα οποία το υπόθεμα από υφαντική ύλη υφίσταται επεξεργασία, ώστε η μία του όψη να γίνει τραχιά, και η τραχιά αυτή όψη επικαλύπτεται στη συνέχεια πλήρως με αφρό από πολυουρεθάνιο, ο οποίος επιτελεί ουσιώδη λειτουργία για τη χρήση των γαντιών ως γαντιών ιππασίας, πρέπει να καταταγούν στη διάκριση 3926 20 00 της Συνδυασμένης Ονοματολογίας αυτής.